Sondag ná Kersfees - Missio
Sondag ná Kersfees
Ek het volke getrap in my toorn
63 Wie is dit wat daar aankom uit Edom, wat daar uit Bosra kom
met bloedrooi klere aan?
Wie is so indrukwekkend
met daardie rooi klere aan,
so vol krag?
Dit is Ek, die Here,
Ek wat oorwinning aankondig,
wat magtig is om te red.
2Waarom is u klere so rooi,
waarom lyk dit soos dié
van iemand wat die wynpers trap?
3Ek alleen het die wynpers getrap,
niemand van die volke
het My bygestaan nie.
Ek het op hulle getrap in my toorn,
Ek was woedend en Ek het hulle getrap.
Hulle bloed het op my klere gespat,
en Ek het my klere daarmee
4Ek het besluit
om nou my vyande te straf;
die tyd van verlossing vir my volk
5Ek het rondgekyk,
maar daar was niemand om te help nie,
Ek was ontsteld
toe niemand My bystaan nie.
Ek het self opgetree,
my woede het My bygestaan.
6Ek het volke getrap in my toorn,
Ek het hulle laat steier deur my woede,
Ek het hulle bloed
oor die grond laat vloei.
alles wat vir ons dierbaar was,lê in puin.
Toetrede: Flam 13 (n.a.v. Jes 63:9) of VONKK 191 of Lied 151
Votum: (deur Cas Wepener in "Soos 'n Blom na die Son Draai", n.a.v. Klaagliedere 3:22-26)
Lofsang: Lied 199 of Lied 472 of Flam 23 [bekend] of Flam 458 (almal n.a.v. Psalm 148)
Verootmoediging: Gebruik die tyd om terug te kyk oor die jaar wat byna verby is.
Flam 152 [bekende melodie – Father God, I wonder] of VONKK 116 of Lied 562 / 563
Skriflesing: Jesaja 63:7-9a
Slotsang: Flam 223 of Flam 307 of VONKK 107 of Lied 571 of Lied 502
Seën: (Cas Wepener uit "Soos 'n Blom na die Son Draai", n.a.v. Ps 27)
Respons: VONKK 36
Flam 13 Tel My Op (n.a.v. Jes 63:9) of
(deur Cas Wepener in "Soos 'n Blom na die Son Draai", n.a.v. Klaagliedere 3:22-26)
Genade en vrede vir julle van hom wat was en wat is en wat weer kom.
Lied 199 "Loof die Here uit die hemel" of
Lied 472 "Kom lofsing die Heer" of
Flam 23 Prys Die Here [bekend] of
Flam 458 Prys Die Here Hoog Vanuit die Hemele (Psalm 148)
(al bogenoemde n.a.v. Psalm 148)
Gebruik die tyd om terug te kyk oor die jaar wat byna verby is. Gee kans dat mense rustig terugdink en die verskillende gebeure van die jaar in herinnering roep. Google het gewoonlik teen hierdie tyd 'n video beskikbaar met 'n oorsig oor die jaar se nuusgebeure – jy kan dit wys as inleading.
Hier, naby aan die einde van 2019, is dit goed om stil te staan en terug te dink. As jy terugdink oor 2019, wat het God vanjaar gedoen?
Ruim tyd vir stilte
Ons is geneig om net aan die goeie dinge te dink as dat dit van God af kom. Dink nou ook aan die uitdagings, die terugslae, die verliese… Hoe het God dit gebruik? Hoe was God daarin teenwoordig?
V: Ons groot en genadige God, waar ons aan die einde van nog 'n jaar staan, bid ons dat u by ons sal bly.
G: Dankie dat u die afgelope jaar by ons was.
Dalk het u by tye nie naby gevoel nie,
Maar u was altyd by ons.
V: Dankie dat u altyd by ons was en dat u ons in staat gestel het om in genade te volhard,
G: U het ons harte vertroos,
U het ons gebede verhoor,
U het gereeld tot ons hulp gekom.
V: Ons bid dat u hierdie nuwe jaar saam met ons sal gaan.
G: Ons weet nie wat die nuwe jaar gaan inhou nie, maar ons bedank u dat elke oomblik in u hande is en dat u by onssal wees.
V: Dankie dat ons met die belofte wat ons omhels, met selfvertroue en in u vrede vorentoe kan gaan. Ons bid dat u ons sal help om in hierdie nuwe jaar beter met u te wandel as wat ons nog ooit tevore gedoen het. Vergewe ons, Here, vir ons sondes in die afgelope jaar.
G: Laat ons in die nuwe jaar steeds nouer met u stap.
Help ons om te sterf vir onde,
Help ons om ons lewens onvoorwaardelik aan Jesus Christus, ons Verlosser en Here oor te gee, sodat ons onsself heeltemal tot sy beskikking kan stel om te doen soos hy wil
V: Ons bid dat dit ons voorreg sal wees om hom te dien,
G: om hom te verheerlik, ander te help om hom beter te leer ken, en sommige te help om hom vir die eerste keer te leer ken.
V: In Jesus se Naam
(verwerk van 'n gebed deur Tim Challies)
Flam 152 Vader, Heer, Ek Buig My Neer [bekende melodie – Father God, I wonder]
VONKK 116 Laat Jou Lewe Aan Die Here Oor (Psalm 37)
Lied 562 of 563 "Aan U, o God, my dankgesange" [aandlied]
(RUBRIEK: Flam – Verwondering) Oorspronklike titel: Father God, I wonder Teks en musiek: Ian Smale
Afrikaanse vertaling: 2006 Johan Engelbrecht © Kingsway's Thankyou Music / Universal Songs
Kantoryverwerking (keervers): Albert Troskie 2010 (Pro Deo) en Gerrit Jordaan 2010 © 2009 VONKK Uitgewers (admin Bybel-Media)
F307. "Ons Draai Terug"
F223. "Ek Is Veilig In Jesus Se Arms"
(RUBRIEK: Flammikidz – Geloof en Vertroue) Oorspronklike titel: Ik ben veilig in Jezus' armen Teks en musiek: Marcel Zimmer
Afrikaanse vertaling: 2007 Johan Engelbrecht © 1995 Celmar Music
Ek is veilig in Jesus se arms.
Veilig is ek by Hom.
Daar is nêrens 'n plek waar ek só veilig is.
1. Voel ek soms eensaam en hartseer daarby,
voel dit of almal my heeltyd vermy
en of daar niemand meer is wat my mis
dan is ek seker dat Jesus daar is.
2. Somtyds wil ander my heeldag net spot:
"Speel op jou eie en laat ons met rus!"
Dan is ek bly dat Jesus daar is!
Hy is my Vriend; ek behoort aan God!
Jy is veilig in Jesus se arms …
VONKK 107 "Heer, God Almagtig"
Psalm 98:4-8; Jesaja 43:1-2; 44:23; 55:12 Teks: Lord God, Almighty – Coni Huisman 1984 ©; Afrikaanse weergawe: Jacques Louw 2005 ©
Melodie: COMFORT – Coni Huisman 1984 © Orrelbegeleiding: Daleen Kruger 2010 (Pro Deo) Klavierbegeleiding: Coni Huisman 1984 ©
Kantoryverwerking (keervers): Albert Troskie 2010 (Pro Deo) Musikale verryking: Coni Huisman 1984 ©
© Melodie, klavierbegeleiding en musikale verryking: 1984 Selah Publishing. Met toestemming gebruik
RUBRIEK: Kontemporêr – Lofprysing / Geloof en Vertroue / Openbare belydenis van geloof
Heer, God Almagtig, Redder, Verlosser,
enigste Heer, ons verheerlik u Naam.
Ons wil U, Here, bo alles liefhê.
Leer ons die liefde wat U vir ons het.
1. Moenie bang wees nie, Ek verlos jou;
jy is Myne, Ek is by jou;
deur riviere en vlamme sal Ek jou nooit verlaat.
Jy is deur My geskep, getuie van my grootheid.
Laat die nasies hoor: Ek's die Here!
Ek's die Here jou God!
2. Juig en sing nou saam! Kom en prys Hom!
Kom ons loof sy Naam! Kom ons eer Hom!
Laat die see en berge en die aarde Hom prys!
Want die Here sorg vir sy kinders,
gee sy troos aan hul wat verstoot is.
Hy verlaat nooit dié een wat vertrou op sy Woord!
Vader, ons eer U. Jesus, ons prys U.
Heilige Gees, ons verheerlik u Naam.
Gesels oor lysies. Kinders is dalk nog te jonk om lysies te maak, maar dalk maak hulle ouers lysies: inkopielysies, lyste van wat gedoen moet word. Dalk het hulle vir Kersvader 'n lys gemaak van geskenke wat hulle wil hê. Baie mense maak aan die begin van die jaar ook 'n lys van goed wat hulle in die nuwe jaar wil doen – ons noem dit "nuwejaarsvoornemens". Dalk kan julle jul eie lys van nuwejaarsvoornemens maak, met 'n paar goed wat lidmate (of net die kinders) voorneem vir die jaar.
Vandag se teks is ook 'n lys, maar mooi geskryf soos 'n gedig. Jesaja maak 'n lys van al die wonderlike goed wat God gedoen het: Hy het gesê Israel is sy kinders; God het hulle gered; God het hulle verlos, hulle opgetel en hulle gedra. Hierdie goed, sê Jesaja, is goed waarvan hy vir ander wil vertel ("verkondig"). Maak saam 'n lys van die dinge wat God vir ons gedoen het.
Kinders kan tydens die preek elkeen hul eie lys skryf of teken, op 'n prentjie van 'n geskenk soos hierdie. Of hulle kan die geskenke, wat ons herinner aan al die geskenke wat God vir ons gegee het, inkleur terwyl hulle luister na die preek.
[Nota: Die preek veronderstel dat Jesaja 63:1-19 en 64:1 as teksgedeelte voorgelees word.]
Jesaja 63 speel af in die tyd na Juda se ballingskap in Babilonië, sowat 500 jaar voor Christus.
Die ballingskap het die mat onder die Jode se voete uitgeruk. Hulle bekende wêreld is verwoes. Uit diegene wat nie doodgemaak is nie, is 'n klein groep weggevoer na Babel. Van hulle het 'n oorblyfsel na 'n paar dekades in balklingskap na 'n verwoeste en onherbergsame land teruggekeer.
Hulle geloof in God is ook ernstig onder druk geplaas. Vroeër het hulle gedink die verbond met die Here beveilig hulle. Geen ellende sal hulle tref nie. Toe word die tempel en Jerusalem verwoes. Was God dan nie sterker as die Babiloniese gode nie?
Verskeie profete het hulle vooraf gewaarsku dat God se geduld opraak oor hulle sonde en onreg teenoor die medemens. Nou het dit ingesink. Die ballingskap was God se oordeel oor hulle sonde. Hulle het ekonomiese onreg gepleeg, hulself verryk en godsdiens gebruik as 'n manier om God se guns te koop. Daarvoor het hulle aan die pen gery.
God se straf het egter ook 'n positiewe doel gehad. In hierdie ellende was God besig om hulle nuut te vorm en hulle nuut op te voed as sy kinders.
In Jesaja 63:1-6 is God aan die woord. Ons hoor die stem van God se woede en oordeel oor Juda se sonde. Die oordeel word vergelyk met die trap van 'n wynpers waar die druiwekorrels gebreek word en die toorn van die Here voltrek word.
Op hierdie manier het God se volk se wêreld ineengestort. Eers was daar die skok van die afgryslike verwoesting en die verlies van geliefdes en kosbaarhede. Daarná kom die tweede skok: Die lewe gaan wel voort – maar nou as 'n verskrompelde bestaan in 'n verskrompelde wêreld.
In Jesaja 63:7-9 verander die spreker. Hier is nou 'n menslike voorbidder aan die woord.
Die spreker onderneem om die troue liefde van die Here te verkondig. "Verkondig" kan ook vertaal word met "in herinnering roep". Die voorbidder van verse 7-9 dink terug aan alles wat God in liefde en genade vir die volk gedoen het.
Hy vertel die Here het vroeër roemryke dinge aan Israel gedoen, Hy was genadig en het sy groot liefde oor hulle uitgestort:
uit al hulle nood
en hulle altyd gedra. (8-9)
Die spreker of getuie raak egter nie nostalgies as hy aan God se liefde terugdink nie. Hy probeer nie maar die "goeie ou dae" in herinnering roep nie. Nee, dit sny dieper. Die herinnering aan God se groot dade bring die volk tot skuldbesef. Hulle het immers die Here se geduld met hulle sonde oor eeue beproef en die Here se toorn laat ontvlam (10):
Maar hulle het in opstand gekom
"U is tog ons Vader"
Vanaf vers 11 dink die volk weer terug aan hulle ontstaansgekiedenis en alles wat God vir hulle gedoen het:
Die Here was 'n Herder wat hulle deur die see gebring het toe Farao hulle bedreig het en Moses met sy groot krag bemagtig (11-13)
Die Here het hulle op die uittog deur die woestyn begelei en vir hulle die beloofde land gegee (14)
In die lig van die Here se troue liefde oor die eeue weet hulle Wie God is, wat God se karakter is. God is liefde en genade. God het Hom oor sy volk ontferm en hulle gelei.
Nou smeek hulle dat God weer sy optree in lyn met wie God is (15-16):
Kyk uit die hemel uit af,
U is tog ons vader.
En die aangrypende vers 17b:
"Wees tog weer soos vroeër!" Wees weer vir ons wat ons weet U is!
Dit is die taal van mense wat byna alles verloor het. Mense wat hulle hoop op God plaas om hulle lotgevalle te verander. Mense wat weet dat hulle eie sonde die rede vir hulle ellende is.
Skeur die hemel
Hierdie herinnering en gebed loop uit op 64:1:
Kom tog Here. Verander ons lot!
Hoe sal die Here se gemeente die boodskap van hierdie teks hoor in ons konteks? Ons omstandighede?
Mens moet versigtig wees om ons omstandighede oppervlakkig met die volk van die Here in hierdie tyd te vergelyk. Ons sal dieper en langer moet dink.
Oop vir God
Dit is opvallend dat die gelowiges in ons teks hulle omstandighede met God in verband bring. Hulle vertrou ook vir uitkoms en die pad vorentoe op God. Hulle soek openbaringslig. Vir hulle is sin en veranderde omstandighede iets wat uit God se hand kom. Hulle verwag 'n ingryping van God.
Vir Juda is God 'n lewende en handelende God. Dit is nie moontlik om oor die lewe en oor lewensvervulling te dink sonder om God in berekening te bring nie. Wie God is en wat God daarom doen, is van deurslaggewende belang.
In ons wêreld raak mense toenemend geslote vir God en vir God se handelinge. Sin en betekenis word vir on iets wat mens self moet skep. Jy self moet die beste maak van jou omstandighede. Dit is natuurlik 'n onmoontlike taak. Ons kan nie self sin aan ons lewe gee nie, hoe hard ons probeer.
Ons teks se openheid vir God is 'n uitnodiging aan ons om ons Bybel te bly oopslaan, met God te bly worstel, God se lig te bly soek en volgens God se wil te bly lewe. Dit is waar sin en betekenis gevind word, selfs al verg dit selfondersoek, bekering en koersywsiging.
Dit tref mens dat die Here se volk in ons teks van hulle eie sonde en oortredings bewus is. Hulle wend nie pogings aan om dit weg te steek nie. Wanneer mens verder lees, in hoofstuk 64, kom die tema nog sterker in fokus, soos 64:5: "U was kwaad vir ons, want ons het gesondig."
Die volk probeer nie rasionaliseer oor hulle ellende nie, bv deur die skuld op ander te plaas nie. Hulle is maar te bewus van hulle eie gebrokenheid.
Wanneer ons oor ons eie omstandighede en ons eie ellende nadink, is dit goed om self verantwoordelikheid te neem. Selfbevraagtekening is 'n goeie ingesteldheid. Dit draai ons gesigte in die rigting van God, God van wie ons uitkoms verwag.
Die kreet van ons teks is die kreet van mense wat smag na God: na God se teenwoordigheid en God se nabyheid. Dit is 'n kreet waarmee ons op 'n baie diep vlak kan identifiseer.
Kersfees is agter die rug, en Nuwejaar lê voor. Dit is 'n tyd waarin mens bewus word van jou diepe eensaamheid. Dalk was daar baie familie oor die Kerstyd bymekaar, maar nou is almal weg. Of dalk het die baie mense jou alleenheid beklemtoon.
In 'n onderhoud oor sy boek, Eat what is set before you, vertel teoloog Scot Hagley hy meen – op grond van die Bybel – dat die mens se grootste nood alleenheid en eensaamheid is. Hy bedoel nie alleen afstand tussen mense nie, hy bedoel ook afstand tussen mens en God.
Hulle ontbeer God se genadige teenwoordigheid. Hulle verlang meer as dat God hulle omstandighede verander. Hulle verlang na God se teenwoordigheid.
Hagley sê dis nie toevallig dat die Bybel die evangelie saamvat as "God met ons" nie. Dit is die boodskap van die kind in die krip: God is by ons, God het tot by ons gekom, God is in Jesus Immanuel, God met ons.
Die evangelie is God se tydlose antwoord op die gebede van Jesaja 63 en 64. Mense wat verdwaas en verlore voel, bid om God se teenwoordigheid. Dit is in Jesus Christus aan ons gegee. God het hulle gebed beantwoord.
Kersfees getuig van God se teenwoordigheid. Die belewenis van God se teenwoordigheid word verder ook deur ons byeenkomste 'n werklikheid: "Waar twee of drie in my Naam bymekaar is …." Dit word ook deur die brood en wyn aan ons bemiddel en deur die doop aan ons bedien.
In Jesaja 64:1 is die volk se kreet na God se genadige teenwoordigheid 'n kreet dat God die hemel moet oopskeur en afkom aarde toe.
Markus se evangelie open met die groot dag in die lewe van die Drie-Eenheid, die dag toe Jesus met Johannes se bekeringsdoop gedoop word. Hy sit hiermee by wyse van spreke sy skouer onder ons sonde in. Jesus se doop is die publieke aanvaarding van sy verlossingstaak.
Wanneer Jesus volgens Markus 1 gedoop word, sê die Griekse teks letterlik dat die hemel oopgeskeur word en die Gees daal op Jesus neer. Dit eggo die gebed van Jesaja 64:1: Skeur tog die hemel oop en daal neer.
Die hemel en die voorhangsel is oopgeskeur. In die Nuwe Testament leef ons in die vervulling van hierdie gebed.
Met Jesus se sterwe aan die kruis ter wille van ons sonde skeur die voorhangsel oop. In Jesus is vrye toegang tot God moontlik. Goid is helder lewend teenwoordig en werksaam. Jesus het aan die kruis uitgerope dat God Hom verlaat het, sodat ons nooit weer deur God verlaat sou word nie.
Hoewel gelowiges dikwels 'n Godsverduistering kan beleef, neem dit nie God se lewende teenwoordigheid weg nie. Ons mag ons eie Jesaja 63-momente beleef. Terwyl ons roep na God, is God reeds by ons. Die gebed is reeds beantwoord.
Daaroor kan ons vandag feesvier en bly wees.
Flam 223 Ek Is Veilig In Jesus Se Arms of
VONKK 107 Heer, God Almagtig of
Lied 571 "Here, hoveel blye dae" of
Lied 502 "Vol vertroue, vas en veilig"
V: Die Here is my lig en my redder.
V: Die Here is my toevlug.
G: Dat ek my hele lewe lank in sy huis mag woon.
(Cas Wepener uit "Soos 'n Blom na die Son Draai", n.a.v. Ps 27)
VONKK 36 Bly Met U Genade By Ons
Teks: Bleib mit deiner Gnade – Taizé 1991; Afrikaanse weergawe Braam Hanekom, Breda Ludik en Michiel van der Merwe 1994/2009
Musiek: Jacques Berthier 1923-1992 Ateliers et Presses de Taizé, Frankryk. Met toestemming gebruik (Engels, Afrikaans in hierdie weergawe en musiek) © 2009 VONKK Uitgewers (admin Bybel-Media)